24.3.2022.
HR
Službeni list Europske unije
C 132/77 srijeda, 6. listopada 2021.
33. potiče Bidenovu administraciju da brzo provede najavljene planove o zatvaranju objekta za pritvor Guantanamo; žali zbog činjenice da je gotovo 20 godina nakon uspostave tog objekta i dalje pritvoreno 40 zatvorenika, uključujući njih petero kojima je Obamina administracija odobrila puštanje na slobodu; poziva EU i njegove države članice da ponude pomoć kako bi se taj proces olakšao;
34. potiče SAD da većem dijelu stanovništva zajamči pravedan i slobodan pristup osnovnim uslugama, kao što su zdravstveni sustav i sustavi socijalne zaštite; potiče novoimenovanu Bidenovu administraciju da poduzme konkretne korake za regulaciju posjedovanja oružja među građanima SAD-a;
35.
ističe da je transatlantska zajednica suočena s nizom raznolikih i dosad nezabilježenih zajedničkih izazova, od borbe protiv terorizma do hibridnih prijetnji, klimatskih promjena, dezinformacija, kibernapada, novih i disruptivnih tehnologija te promjena u globalnoj ravnoteži snaga, kao i s time povezanim izazovima za međunarodni poredak utemeljen na pravilima;
Pojačana suradnja u pogledu međunarodne trgovine i ulaganja
36.
ističe da je potrebno surađivati s SAD-om, iskorištavanjem pozitivnog zamaha, na jačanju multilateralnog trgovinskog sustava i reformi Svjetske trgovinske organizacije; pozdravlja ishod sastanka na vrhu EU-a i SAD-a od 15. lipnja 2021. „Prema obnovljenom transatlantskom partnerstvu” kao znak revitaliziranog i konstruktivnog angažmana; pozdravlja dogovor o okviru za suradnju u pogledu velikih civilnih zrakoplova; prima na znanje priznanje iz izjave sa sastanka na vrhu EU-a i SAD-a da je primjena carina na uvoz iz EU-a u skladu s odjeljkom 232.
SAD-a dovela do napetosti u transatlantskom odnosu i pozdravlja izričitu predanost iz iste izjave da se do kraja godine riješe postojeće razlike u pogledu prekomjernih kapaciteta čelika i aluminija; smatra da je ključno uspostaviti nekoliko platformi za kontinuiranu raspravu, kao što su Vijeće za trgovinu i tehnologiju i dijaloga o zajedničkoj politici tehnološke konkurentnosti između EU-a i SAD-a, jer će se time dodatno omogućiti transatlantska trgovina te potiče Komisiju da u ime EU-a što prije uspostavi učinkovitu i uključivu strukturu za Vijeće za trgovinu i tehnologiju; pozdravlja osnivanje zajedničke radne skupine EU-a i SAD-a za proizvodni i opskrbni lanac u pogledu COVID-a;
37. naglašava da je Vijeće za trgovinu i tehnologiju dio pozitivnog transatlantskog trgovinskog programa čiji je krajnji cilj ugrađivanje demokratskih vrijednosti i etike u nove tehnologije kako bi postalo transparentna institucionalna struktura i predvodilo globalnu digitalnu transformaciju; u tom pogledu pozdravlja činjenicu da je konstituirajuća sjednica održana prema planu unatoč napetostima o kojima je potrebno otvoreno i iskreno raspravljati; ističe da bi bilo moguće ostvariti neke brze koristi kojima bi se poboljšala bilateralna trgovina te stoga potiče obje strane da se usredotoče na konkretne opipljive rezultate; u tom pogledu pozdravlja ishod prvog sastanka Vijeća za trgovinu i tehnologiju održanog 29. rujna u Pittsburghu na kojem su usvojene konkretne teme za svaku od 10 radnih skupina; među obvezama podržava predanost suradnji na izbjegavanju novih i nepotrebnih prepreka za trgovanje novim tehnologijama i tehnologijama u nastajanju, na provjeri ulaganja i izvozu robe s dvojnom namjenom, kao i obvezu poboljšanja učinkovitosti politika u čijem su središtu netržišne politike i prakse kojima se narušava trgovina; pozdravlja utvrđivanje konkretnih tema kao što su rješavanje problema koje stvaraju netržišna gospodarstva i suradnja u području radničkih prava i klimatskih politika povezanih s trgovinom u okviru Radne skupine za globalne trgovinske izazove; ističe važnost suradnje u utvrđivanju međunarodnih tehnoloških standarda; poziva na osnivanje pododbora za trgovinu i tehnologiju u okviru transatlantskog dijaloga zakonodavaca kao dopune izvršnoj ulozi Vijeća za trgovinu i tehnologiju te radi provedbe demokratskog nadzora nad tim Vijećem; naglašava da Vijeće za trgovinu i tehnologiju nije forum za pregovore o trgovinskom sporazumu između EU-a i SAD-a, ne dovodeći u pitanje buduće inicijative u tu svrhu;
38.
ističe da Europska unija i Sjedinjene Američke Države imaju najpovezaniji gospodarski odnos na svijetu, koji je istovremeno najopsežniji i najdublji bilateralni trgovinski i ulagački odnos, u okviru kojega trgovina robom i uslugama iznosi više od 1 bilijun EUR godišnje; podsjeća na to da gospodarstva EU-a i SAD-a zajedno čine više od 40 % svjetskog BDP-a i gotovo trećinu svjetskih trgovinskih tokova;
39.
ističe važnost toga da, kao povijesni saveznici i trgovinski partneri, oživimo naš transatlantski trgovinski odnos, osobito s obzirom na trenutačnu krizu uzrokovanu bolešću COVID-19, radi promicanja multilateralizma, poticanja otvorenog trgovinskog sustava utemeljenog na pravilima i pronalaženja zajedničkih rješenja za goruće globalne izazove, uključujući globalno zdravlje;